Jacob Johan Anckarström
Store norske leksikon,Historie,Norsk og nordisk historie,Sveriges historie
Jacob Johan Anckarström var svensk adelsmann. Han utførte attentatet på kong Gustav 3 i Stockholms opera 16. mars 1792. Kongen døde av skadene to uker senere, og Anckarström ble henrettet ved halshugging.
Bakgrunn Anckarström var sønn av en høyere offiser, og ble som barn antatt som pasje ved hoffet. Sin militære karrière innledet han ved kongens livgarde. Han viste seg tidlig som en stridbar natur, og kom lett i konflikt med sine overordnede. Allerede som 21-åring tok han avskjed som kaptein, og livnærte seg deretter på familieformuen. Attentatet Anckarström var sterkt kritisk til kongens enevoldstendenser, og ble opptatt i en konspirerende gruppe av adelsmenn som ønsket kongen fjernet fra tronen. Anckarström sa seg villig til å gjennomføre et attentat mot kongen. På maskeradeballet i operaen 16. mars 1792 møtte Anckarström sammen med sine medsammensvorne, grevene Clas Frederic Horn og Adolf Ribbing, i svart kappe og hvit maske. På gitt signal avfyrte Anckarström et pistolskudd mot kongen bakfra. Takket være rask inngripen fra kongens adjutant ble dørene stengt og de tilstedeværende demaskert og identifisert.Allerede neste dag ble attentatmannen anholdt. Anckarström tok alene på seg skylden, men etterforskningen avdekket et vidt forgrenet nettverk av konspiratører. Flere dødsdommer ble avsagt, men bare Anckarströms dom ble fullbyrdet. Han ble pisket offentlig på tre torg i Stockholm, og fikk 27. april 1792 høyre hånd og hodet hugget av på galgebakken på Skanstull. Les mer i Store norske leksikon Sveriges historie Litteratur Ernst Brunner: Anckarström och kungamordet. 2010.